[{"text_idx": "#000002", "text": "Fel y byddwn yn codi ein pennau allan o gymylau\u2019r pandemig, does yna ddim dwywaith amdani, bydd patrymau busnes ac economi Cymru yn newid yn eitha\u2019 syfrdanol."}, {"text_idx": "#000004", "text": "Wrth edrych ar hanes dirwasgiad ym Mhrydain yn ystod yr ugeinfed ganrif, dengys tystiolaeth yn gyson bod ffyniant a datblygiad yn dilyn cyfnodau llwm. Ond pa ardaloedd a pha grwpiau o bobol fydd yn gallu manteisio ar hynny? A fyddwn ni yng Nghymru yn manteisio ac yn camu mewn i\u2019r bylchau hyn neu a fydd yna fewnlifiad arall o entrepreneuriaid o dros y ffin yn achub y blaen arnom?"}, {"text_idx": "#000005", "text": "Dros y degawdau diweddar rydan ni wedi bod yn barod iawn i gwyno am effaith mewnlifiad, ond ar yr un pryd llawer yn rhy amharod i gynnig troedle gadarn i fusnesau Cymreig newydd. Heddiw, yn fwy nag erioed, mae angen i ni greu tirlun sy\u2019n ffafriol i hyrwyddo a meithrin entrepreneuriaeth Gymreig."}, {"text_idx": "#000006", "text": "Mae Llywodraeth Cymru eisoes wedi cyhoeddi bod 650 miliwn o bunnoedd ychwanegol i gael ei ddyrannu o Ebrill 1af fel rhan o fformiwla Barnett. Bydd cronfa arall o 2 biliwn o bunnoedd yn cael ei rhannu ar draws y bwrdd i fynd i\u2019r afael ag argyfyngau o fewn y byd busnes yn sgil y pandemig."}, {"text_idx": "#000007", "text": "Yng ngogledd Cymru (ble mae cadarnleoedd y Gymraeg) mae cynllun pwysig yn y broses o gael ei lansio, sef Cynllun Twf Gogledd Cymru (North Wales Growth Deal). Mae ti\u0302m rheoli y prosiect eisoes wedi\u2019i sefydlu o dan arweiniad Alwen Williams, eu prif weithredwr, ac mae oddeutu dwsin o swyddi gweithredol wrthi\u2019n cael eu penodi."}, {"text_idx": "#000013", "text": "Diddorol a dweud y lleiaf oedd sylwi mai ymgynghorwyr Llundeinig oedd wedi\u2019u dewis yn ddiweddar gan Brifysgol Bangor i chwilio am bennaeth newydd i\u2019r ysgol fusnes. Tybed faint o ymwybyddiaeth a phwyslais a roddwyd ganddyn nhw ar entrepreneuriaeth Gymreig wrth \u2018benhela\u2019 am bennaeth newydd? Tybed yn wir a fydd y sawl a benodwyd yn llawn ddeall anghenion byd busnes yma yng Ngogledd Cymru? Tybed a fydd y person yma yn mynd ati i ddysgu\u2019r Gymraeg ac yn gweld fod yr iaith yn allweddol i lwyddiant busnes?"}, {"text_idx": "#000014", "text": "Mae gan ein cyfryngau torfol hefyd gyfrifoldeb. Mae\u2019r flaenoriaeth a\u2019r pwyslais ar ddyrchafu\u2019r byd perfformio a byd llenyddiaeth a barddoniaeth yn debygol iawn o arwain ein hieuenctid i gredu bod byd busnes yn yrfa llai lliwgar a deniadol. Yn sgil hynny fe all yr iaith ddod yn drysor personol yr eli\u0302t dosbarth canol ac felly yn estron o fewn bywyd dyddiol byd busnes."}, {"text_idx": "#000015", "text": "Wrth gymeryd cipolwg ar restrau enwau llywodraethwyr a rheolwyr ein cynghorau sirol a\u2019n colegau ac ar bileri ein sianeli teledu a radio mae\u2019n taro rhywun mai prin ydi\u2019r rhai sydd wedi cael profiad o redeg busnes."}, {"text_idx": "#000016", "text": "Tra pery 30% o\u2019n gweithlu i fod yn weithwyr sy\u2019n atebol i arian llywodraeth waeth inni heb a\u0302 breuddwydio am annibyniaeth. Mae\u2019r angen i gywiro y balans ac i ysbrydoli mwy i ymuno a\u0302 rhengoedd y sector breifat yn amlwg. Heb greu economi fydd yn gallu cynnig incwm a threthi ar gyfer troi olwynion y llywodraeth mi fydd rhaid inni barhau i fyw ar friwsion y peiriant Prydeinig. Y cam cyntaf i newid hyn ydi trwy ddyrchafu y gwerth rydan ni\u2019n osod ar entrepreneuriaeth. Os na wnawn ni hynny bydd yr iaith yn perthyn yn egsgliwsif i\u2019r sector gyhoeddus, y trydydd sector a\u2019r byd dethol eisteddfodol a chyfryngol."}, {"text_idx": "#000017", "text": "Mae rhifyn diweddaraf Y Cymro ar gael i\u2019w brynu yn siopau WH Smith, Co-op, Tesco, prif siopau Sainsbury\u2019s a nifer fawr o siopau papur newydd y stryd fawr ar draws Cymru yn ogystal a\u0302 nifer o garejis. Neu tanysgrifiwch i gael Y Cymro drwy\u2019r post neu ar fersiwn PDF digidol ar ebost, drwy gysylltu gyda gwyb@ycymro.cymru. Rydym hefyd ar gael i ddarllen ar-lein ar safle PressReader."}, {"text_idx": "#000018", "text": "Cyhoeddir gan Cyfryngau Cymru Cyf."}, {"text_idx": "#000021", "text": "Mae'r safbwyntiau a fynegwyd yma yn eiddo i'n defnyddwyr ac nid o reidrwydd yn adlewyrchu barn Y Cymro neu unrhyw gwmni yn gysylltiedig a Y Cymro."}]